The mint of antioch
Authors: Γκαντζιός Ντραπέλοβα Παύλα 
Published: September 2021

Η παρούσα διατριβή μελετά τα νομίσματα που κόπηκαν στο νομισματοκοπείο της Αντιόχειας την χρονική περίοδο από το 324 μ.Χ. έως το 610 μ.Χ. Ο βασικός στόχος της διατριβής είναι να παρουσιαστούν τα βασικά χαρακτηριστικά του νομισματοκοπείου της Αντιόχειας, να επισημανθούν τα ιδιόμορφα στοιχεία που καθιστούσαν τα νομίσματα διαφορετικά από τα νομίσματα που κόπηκαν στην Κωνσταντινούπολη και σε άλλα νομισματοκοπεία και να τοποθετηθούν οι συγκεκριμένες και διαφορετικές ιδιαιτερότητες του νομισματοκοπείου της Αντιόχειας στο ιστορικό πλαίσιο. Επιπρόσθετα δίνεται έμφαση στο ρόλο του νομισματοκοπείου της Αντιόχειας στην ύστερη ρωμαϊκή και στην πρώιμη βυζαντινή αυτοκρατορία ερευνώντας ερωτήματα που σχετίζονται με την κυκλοφορία των νομισμάτων της Αντιόχειας στην Ανατολική Μεσόγειο. Η μελέτη των νομισμάτων από ένα σημαντικό επαρχιακό νομισματοκοπείο όπως ήταν η Αντιόχεια δίνει την δυνατότητα να ακολουθηθεί η διαδικασία ανάπτυξης ενός τοπικού νομίσματος σε ένα μεγαλύτερο χρονικό διάστημα. Ταυτόχρονα, η συγκεκριμένη προσέγγιση, βοηθάει στην διατύπωση συμπερασμάτων σχετικά με τις αλλαγές που επηρέασαν την παραγωγή των νομισμάτων στην μεταβατική περίοδο όταν η αυτοκρατορία αντιμετώπιζε εισβολές, πληθωριστικές τάσεις και προβλήματα στην εσωτερική της πολιτική. Για τους σκοπούς της παρούσας μελέτης είχα μελετήσει νομίσματα από διάφορες μουσειακές συλλογές και οίκους δημοπρασιών. Η διατριβή χωρίζεται σε τρία βασικά κεφάλαια. Μετά τα εισαγωγικά κείμενα, το Κεφάλαιο 1 επικεντρώνεται στην κοινωνικοοικονομική ιστορία της Αντιόχειας, λαμβάνοντας υπόψη κυρίως τα γεγονότα που ήταν σε θέση να επηρεάσουν τις συνθήκες στην πόλη και συνεπώς θα μπορούσαν να έχουν επηρεάσει την παραγωγή των νομισμάτων της Αντιόχειας. Βασικός σκοπός αυτού του κεφαλαίου είναι να παρουσιαστούν οι βασικές πληροφορίες της μελέτης των νομισμάτων της Αντιόχειας για να ταυτιστούν καλύτερα οι παράγοντες που θα μπορούσαν να επηρεάσουν τις ιδιαιτερότητες των τοπικών νομισμάτων. Στο επόμενο Κεφάλαιο 2 (Κεφάλαιο 2: Νομίσματα της Αντιόχειας) εξετάζεται το νομισματοκοπείο της Αντιοχείας, τα κύρια χαρακτηριστικά του και οι ιδιαιτερότητες των νομισμάτων. Το συγκεκριμένο κεφάλαιο αποτελεί τον κύριο πυρήνα της διατριβής, καθώς παρείχε πολλές πληροφορίες για τα τελικά συμπεράσματα. Το Κεφάλαιο 3 εξετάζει τα βασικά χαρακτηριστικά της κυκλοφορίας των νομισμάτων της Αντιόχειας. Στο τέλος της διατριβής διατυπώνονται τα συμπεράσματα για το ρόλο των νομισμάτων της Αντιόχειας στην ύστερη αρχαιότητα και το πρώιμο Βυζάντιο θέτοντας ορισμένα από τα ιδιαίτερα χαρακτηριστικά στο ιστορικό πλαίσιο. Στα συμπεράσματα τονίζεται πώς η νομισματική εικονογραφία και η κυκλοφορία είναι σε θέση να απεικονίσουν την εξέλιξη της πόλης κατά την μεταβατική περίοδο μεταξύ της Αρχαιότητας και του Βυζαντίου, βοηθώντας να κατανοήσουμε τις σχέσεις μεταξύ της επαρχίας της Συρίας και της πρωτεύουσας, όταν η πόλη της Αντιόχειας ήταν η βάση που ξεκινούσαν οι εκστρατείες για έναν από τους πιο επικίνδυνους εχθρούς του Βυζαντίου. Μετά τα συμπεράσματα παρατίθεται η Βιβλιογραφία, Λίστα γραφημάτων και πινάκων και Κατάλογος των εικονογραφήσεων. Το Παράρτημα της διατριβής εξετάζει τη συλλογή των μη-δημοσιευμένων νομισμάτων από το Νομισματικό Μουσείο Αθηνών.